ราชกิจจาฯ แพร่คำสั่งพิทักษ์ทรัพย์ EARTH เปิดทางเจ้าหนี้ขอรับชำระเงินได้ใน 2 เดือน
“ราชกิจจานุเบกษา” เผยแพร่คำสั่งพิทักษ์ทรัพย์เด็ดขาด EARTH หลัง “สินเขาแก้ว” ในฐานะโจทก์ ยื่นฟ้องต่อศาลล้มละลาย กลางขอให้ลูกหนี้ล้มละลาย เปิดทางเจ้าหนี้ขอรับชำระเงินได้ภายใน 2 เดือน นับแต่วันที่โฆษณาคำสั่งนี้
ราชกิจจาฯ แพร่คำสั่งพิทักษ์ทรัพย์ EARTH เปิดทางเจ้าหนี้ขอรับชำระเงินได้ภายใน 2 เดือน นับแต่วันที่โฆษณาคำสั่งนี้
9 พ.ค. 2565

ราชกิจจานุเบกษา เผยแพร่ประกาศเจ้าพนักงานพิทักษ์ทรัพย์ เรื่องคำสั่งพิทักษ์ทรัพย์เด็ดขาด บริษัท เอ็นเนอร์ยี่ เอิร์ธ จำกัด (มหาชน) หรือ EARTH ตามที่ บริษัท สินเขาแก้ว จำกัด โจทก์ ได้ยื่นฟ้องต่อศาลล้มละลายกลางขอให้ลูกหนี้ล้มละลาย และศาลได้มีคำสั่งลงวันที่ 20 เม.ย.2565 ให้พิทักษ์ทรัพย์ของ EARTH ซึ่งเป็นลูกหนี้ เด็ดขาด ตาม พ.ร.บ.ล้มละลาย พ.ศ.2483 แล้ว
ดังนั้น นับแต่วันที่ศาลได้มีคำสั่ง เจ้าพนักงานพิทักษ์ทรัพย์แต่ผู้เดียว มีอำนาจจัดการเกี่ยวกับกิจการและทรัพย์สินของลูกหนี้ ตามมาตรา 22 แห่ง พ.ร.บ.ล้มละลาย พ.ศ.2483 และบุคคลผู้เป็นหนี้ลูกหนี้หรือมีทรัพย์สินของลูกหนี้อยู่ในครอบครอง มีหน้าที่ต้องแจ้งข้อมูลเกี่ยวกับหนี้หรือทรัพย์สินของลูกหนี้ให้เจ้าพนักงานพิทักษ์ทรัพย์ทราบ ภายในหนึ่งเดือนนับแต่วันที่ได้ทราบคำสั่งของเจ้าพนักงานพิทักษ์ทรัพย์ ตามมาตรา 24/1 แห่ง พ.ร.บ.ล้มละลาย พ.ศ.2483 ซึ่งผู้ใดมีหน้าที่แล้วไม่ปฏิบัติตาม มีความผิดต้องระวางโทษปรับไม่เกินสองแสนบาทตามมาตรา 173/1 แห่ง พ.ร.บ.ล้มละลาย พ.ศ.2483
อนึ่ง เจ้าหนี้ซึ่งจะขอรับชำระหนี้ในคดีนี้จะเป็นโจทก์หรือไม่ก็ตาม ต้องยื่นคำขอรับชำระหนี้ต่อเจ้าพนักงานพิทักษ์ทรัพย์ที่ฝ่ายคำคู่ความ สำนักงานเลขานุการกรม กรมบังคับคดี หรือ สำนักงานบังคับคดีซึ่งลูกหนี้มีภูมิลำเนาอยู่ ภายในกำหนดเวลา 2 เดือน นับแต่วันที่โฆษณาคำสั่งนี้ และเจ้าพนักงานพิทักษ์ทรัพย์ได้กำหนดวันลงโฆษณาในราชกิจจานุเบกษา ในวันที่ 5 พ.ค.2565